Bly kalm sê besigheidskamer voorsitter | Mossel Bay Advertiser
Bly kalm sê besigheidskamer voorsitter
Friday, 07 April 2017, 07:36
MOSSELBAAI NUUS - Suid-Afrikaners het met skok kennis geneem van Standard and Poor's se besluit om die land se kredietstatus af te gradeer tot sogenaamnde rommelstatus. Mosselbaai-besigheidskamer se voorsitter, Fanus Truter, het 'n aanduiding gegee oor hoe die jongste verwikkelinge Mosselbaaiers mag raak.
1. Elke Mosselbaaier moet kennis neem van die posisie waarin Suid-Afrika hom tans bevind en probeer bepaal hoe die afgradering hom/haar gaan raak voordat hy/sy paniekerig raak. Dit is nou veral belangrik om kalm bly en veral versigtig te wees om nie ondeurdagtige besluite te maak nie. Probeer ook om mense naby aan jou kalm te hou.
2. Daar is basies drie ekonomieë wat elke Mosselbaaier raak, naamlik die wêreldekonomie, die Suid-Afrikaanse ekonomie en die ekonomie van Mosselbaai. Die land is nie tans op 'n goeie plek nie. Ekonome meen die rand kan verswak en dat rentekoerse kan styg.
3. Mosselbaaiers moet dus hul skuldvlakke probeer verlaag en nuwe skuld vermy. Goedere wat ingevoer word, se pryse sal styg weens die swakker rand. Indien jy dus nie baie ingevoerde goedere koop nie, lae skuldvlakke het en jou brandstofverbruik kan verlaag, kan jy dalk nie so erg geraak word nie.
4. Baie Mosselbaaiers is afgetree en leef van hul beleggingsinkomste. Hulle mag dalk nou 'n beter rente-opbrengs op hul belegging kry.
5. Besighede en boere wat produkte uitvoer kan beter opbrengste verwag indien die rand verswak mits hulle nie duur ingevoerde implemente en voertuie koop nie. Hopelik sal die sukkelende PetroSA ook voordeel trek uit die swakker rand.
6. Buitlelandse toerisme kan toeneem aangesien die swakker rand meebring dat buitelanders se vakansie heelwat goedkoper sal beloop.
7. Hoewel die styging in rentekoerse normaalweg veroorsaak dat huispryse nie so goed styg nie en dat verkope daal, moet Mosselbaaiers onthou dat daar 'n netto instroming van gesinne in Mosselbaai is. Daar is dus steeds mense in die res van die land wat hierheen kom en huise koop of huur en dit mag waarskynlik toeneem aangesien mense dalk vinniger wil wegkom van waar hulle tans woon.
8. Mense sal moet poog om uitgawes te besnoei. Pas jou bates en eiendom mooi op. Dalk moet 'n kind op universiteit maar 'n sms kry wat sê sy sakgeld gaan met 10% verminder word en, as sy punte nie met 10% verbeter nie, sal die sakgeld met 20% verminder.
9. Voordat besighede bekommerd raak oor die verminderde spandering moet hulle onthou dat as ons die beginsel van "buy local; sell global" toepas, dit vir hulle voordelig kan wees. Elke Mosselbaaier, of jy nou 'n besigheid het of net hier woon, moet Mosselbaai aggresief bemark deur onder meer die volgende te oorweeg:
i. Dalk kan die munisipaliteit, besighede, toerisme en eiendomsagente meer toespits op nasionale en internasionale bemarking;
ii. Inwoners moet hul familie wat in ander dele van die land of wêreld woon aanmoedig om hier te kom aftree, vakansie hou of om 'n addisionele woning te koop.
iii. Vertel vir die res van die wêreld dat ons in die mooiste deel van die wêreld bly met die beste klimaat en goedkoopste ontspanning - al die aktiwiteite rondom die see en sy strande is grootliks gratis.
iv. Sporttoernooie, familie- en skoolreünies in die minder gewilde maande moet aangemoedig word. Stuur dus sommer nou 'n sms na ou skoolmaats regoor die wêreld en begin met daardie reëlings.
10. Die besigheidskamer en die Mosselbaai Munisipaliteit het Donderdag, 6 April met die Indonesiese konsulaat en ambasadeur vergader om besigheid tussen die twee lande te bevorder. Die besigheidkamer en Eden-distriksmunisipaliteite het ook met 'n Chinese afvaardiging vergader en is steeds in gesprek om produkte en dienste uit te voer.
Enige persoon wat produkte en of dienste het om uit te voer (al is dit om Engels in China te gaan aanbied) kan inligting vir ons deurgee sodat ons hulle in aanraking met die regte partye kan bring.
11. Mense moet dus na hul eie posisie kyk, betyds die nodige aanpassings maak en steeds positief bly. Ons glo dat wat nou met die land gebeur alles ten goede sal meewerk tot 'n beter Suid-Afrika en Mosselbaai vir almal.